### Beslutning

Godkendt.

### Sagsfremstilling

## Resume og sagens baggrund

Økonomistaben fremlægger budgetopfølgning pr. 28. februar 2022.

Dispositionsregnskaberne viser et samlet forventet mindreforbrug på 1,0 mio. kr. i forhold til korrigeret budget og inden godkendelse af overførsler fra 2021 (ved seneste opfølgning blev der forventet et merforbrug på -1,2 mio. kr.).

## Indstillinger

Direktøren indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Baggrunden for budgetopfølgningen er partnerskabsholdernes dispositionsregnskaber.

Såfremt en partnerskabsholder forventer merforbrug, vil der blive udarbejdet en handleplan i dialog med direktøren og Økonomistaben.

*Plan, Byg og Miljø*Der forventes et merforbrug på området på -2,4 mio. kr. (ved seneste opfølgning blev der forventet et merforbrug på -1,8 mio. kr.). Det består af:

* På *grundvandsområdet* forventes et merforbrug på -1,5 mio. kr. som vedrører opgaver, der ikke blev gennemført i 2021 (det er uændret i forhold til seneste opfølgning).
* *Havneområdet* forventer fortsat et merforbrug på -0,9 mio. kr. i forbindelse med udførelse af de vedligeholdelsesarbejder i 2021, der ikke blev gennemført på grund af håndværkermangel.
* F*ærgeområdet* forventer at holde budgettet. Ved seneste opfølgning blev der forventet et mindreforbrug på 0,6 mio. kr., men både generelt stigende priser, samt forventede merudgifter til brug af ekstern personalejuridisk bistand gør, at det nu forventes at man *ikke* kan indhente de merudgifter der var i 2021 (primært på grund af færgenedbruddet i sommeren 2021).

*Vej, Ejendom og Affald, ekskl. brugerfinansierede områder*

Der forventes et mindreforbrug på området på 7,0 mio. kr. (ved seneste opfølgning blev forventet et mindreforbrug på 4,2 mio. kr.). Mindreforbruget består af:

* *Ejendomsområdet* forventer fortsat et mindreforbrug på 6,1 mio. kr. så det tilsvarende merforbrug i 2021 bliver indhentet.
* På *Vej og [adresse]* forventer man et mindreforbrug på 0,7 mio. kr. ligeledes for at indhente merforbruget fra 2021. Dette er uændret i forhold til seneste opfølgning.
* Der forventes et mindreforbrug på *Entreprenørafdelingen* på 0,6 mio. kr. i 2022. Der var et merforbrug i 2021 på -2,4 mio. kr. som forventes overført til 2022, og dette merforbrug forventes nedbragt til -1,8 mio. kr. ved årets udgang. Der er udarbejdet en handleplan på området og merforbruget forventes indhentet over en 5-årig periode.
* På *idrætsanlæg* forventes uændret et merforbrug på -0,4 mio. kr. til renovering og opsætning af hegn ved Erling Holm, Georg Overgaard og [adresse]. Der var sparet op til arbejdet i regnskabsår 2021, men entreprenøren kan først udføre opgaven i 2022.

*Vej, Ejendom og Affald, brugerfinansierede områder*Der forventes fortsat et merforbrug på -3,6 mio. kr. på *renovationsområdet*. Merforbruget, som er uændret i forhold til seneste budgetopfølgning, består af:

* Der forventes merudgifter på -2,5 mio. kr. til drift af genbrugspladser.
* Derudover forventes merudgifter på -1,1 mio. kr. primært i forbindelse med lagerfaciliteter til affaldsbeholdere.
* Merforbruget på området vil indgå i beregningen af taksterne for 2023.

*Serviceudgifter*I aftalen mellem regeringen og KL om kommunernes økonomi i 2022 er der sat en ramme for kommunernes samlede udgifter til service. Måltallet for, om Kalundborg Kommune overholder sin del af aftalen, er det oprindeligt vedtagne budget til service.

Der forventes et mindreforbrug på serviceudgifter på 4,6 mio. kr. (ved seneste opfølgning blev forventet et mindreforbrug på 2,4 mio. kr.) Når mindreforbruget på serviceudgifter ikke svarer til det samlede forventede mindreforbrug på 1,0 mio. kr. skyldes det, at der en række område, som ikke indgår i servicerammen, blandt andet renovationsområdet. På disse områder er der et forventet merforbrug på -3,6 mio. kr. i forhold til det budgetlagte.

*Udvalgets anlæg*På anlæg forventes et mindreforbrug i 2022 på 89,9 mio. kr. (ved seneste opfølgning blev forventet et mindreforbrug på 93,7 mio. kr.)

Ud af de 89,9 mio. kr. forventes der overført 79,7 mio. kr. til udførelse i 2023 og efterfølgende år, og at kassen tilføres 10,3 mio. kr. fra anlægsprojekter, der ikke anvender hele anlægsbevillingen (ved seneste opfølgning blev der forventet en overførsel på 84,1 mio. kr. til senere brug og 9,6 mio. kr., der skulle tilføres kassen).

I vedlagte bilag kan mindreforbruget ses for de enkelte anlægsprojekter.

## Økonomiske konsekvenser

Drift 2022:                          1,0 mio. kr. i forventet mindreforbrug.
Serviceramme 2022:            4,6 mio. kr. i forventet mindreforbrug.
Anlæg 2022:                      89,9 mio. kr. i forventet mindreforbrug.